Hörð gagnrýni á norræna menntamálaráðherra Norrænu menntamálaráðherrarnir vinna of hægt og taka norrænt tungumálasamfélag ekki nógu alvarlega . Gagnrýnin kemur frá fjölmörgum fulltrúum í Norðurlandaráði sem funda á Íslandi í þessari viku . Greint er frá þessu í tilkynningu frá Norðurlandaráði . Norrænt tungumálsamfélag á undir högg að sækja . Að þeirri niðurstöðu hefur menningar - og menntanefnd Norðurlandaráðs komist . Þingmennirnir sem skipa nefndina gagnrýna þá ráðherra sem bera ábyrgð á tungumálakennslu fyrir að hrinda ekki metnaðarfullri stefnu um norræna tungumálakunnáttu í framkvæmd . Stefnan , sem er í formi norrænu tungumálayfirlýsingarinnar , var samþykkt árið 2006 . „ Segja má að ekkert hafi gerst frá árinu 2006 . Okkur finnst að ráðherrarnir eigi að taka á þessu máli og hrinda markmiðum tungumálayfirlýsingarinnar í framkvæmd . Við höfum áhyggjur af því að góð og metnaðarfull stefna verði að engu . Það þarf því að hafa hraðar hendur til að styrkja norrænan tungumálaskilning og fjöltyngi , sem skapa Norðurlöndum sérstöðu í Evrópu “ , segir Mogens Jensen formaður menningar - og menntamálanefndar Norðurlandaráðs . Í tungumálayfirlýsingunni er meðal annars stefnt að því að allir norrænir borgarar læri að lesa og skrifa það tungumál sem er ráðandi á því svæði sem þeir búa á . Markmiðið á að vera að allir Norðurlandabúar geti átt samskipti sín á milli á norrænu tungumáli og að þeir kunni eða hafi þekkingu á einu eða fleirum erlendum tungumálum . „ Við eigum að vera metnaðarfull og leggja okkar á vogarskálarnar þannig að Norðurlönd verði áfram í fararbroddi þegar kemur að tungumálastefnu . Norræna málsamfélagið er opið og lýðræðislegt og mikilvægt er að við getum áfram skilið tungumál hvers annars . Norræna líkanið um eitt málsamfélag má kynna á alþjóðavettvangi og nota sem fyrirmynd fyrir önnum fjöltyngd svæði “ , segir Mogens Jensen . Menningar - og menntanefnd Norðurlandaráðs lýsti fyrir tveimur árum yfir ánægju með að ráðherrarnir og Norræna ráðherranefndin hefðu sett af stað vinnu við að móta norrænu tungumálastefnu . En nú , tveimur árum síðar , er nefndin óánægð með að starfinu hafi ekki verið fylgt eftir , hvorki á norrænum vettvangi né í þjóðlöndunum . Nefndin hvetur einnig til samræmis í störfum menningarmálaráðherra og menntamálaráðherra . Þingmennirnir benda meðal annars á að styrkir til þýðinga á menningarsviðinu ætti að vera hluti af heildaráætlun , sem hefði að markmiði að styrkja norrænan tungumálaskilning , að því er segir í tilkynningu frá Norðurlandaráði .